**AIŠKINAMASIS RAŠTAS**

**PRIE SAVIVALDYBĖS TARYBOS SPRENDIMO „DĖL ATLEIDIMO NUO NEKILNOJAMOJO TURTO MOKESČIO MOKĖJIMO“ PROJEKTO**

**1. Sprendimo projekto esmė, tikslai ir uždaviniai.**

Savivaldybės tarybos sprendimo projektu siūloma suteikti nekilnojamojo turto mokesčio (toliau – NTM) lengvatą už 2012 metus Lino Jakumo įmonei (įm. kodas 164679814), kuri vykdo veiklą, susijusią su menu, dailiaisiais amatais Klaipėdos miesto Senamiestyje ir NTM lengvatą už 2012 – 2014 m. asmenims, kurie Klaipėdos miesto istorinėse dalyse atliko pastatų kompleksinį fasadų ar stogų tvarkymą:

– UAB „Prekybos namai „Aušrinė“ (įm. k. 140451033);

– UAB „VĖJORAS“ (įm. k. 125190619);

– UAB „BJK“ (įm. k. 142109142).

Teikiamo sprendimo projekto tikslas ir uždaviniai – vadovaujantis Klaipėdos miesto savivaldybės tarybos sprendimu patvirtintomis NTM lengvatų teikimo tvarkomis ir jose nustatytais reikalavimais, priimti sprendimą dėl NTM lengvatų suteikimo asmenims, vykdantiems veiklą, susijusią su menu, dailiaisiais amatais ir atlikusiems pastatų kompleksinį fasadų ar stogų tvarkymą Klaipėdos miesto istorinėse dalyse.

**2. Projekto rengimo priežastys ir kuo remiantis parengtas sprendimo projektas.**

Projekto rengimo priežastis – iš juridinių asmenų gauti prašymai suteikti NTM lengvatą.

Sprendimo projektas parengtas vadovaujantis Klaipėdos miesto savivaldybės tarybos 2010 m. liepos 29 d. sprendimu Nr. T2–200 „Dėl Nekilnojamojo turto mokesčio lengvatų Klaipėdos miesto istorinėse dalyse teikimo“ (pakeistas Klaipėdos miesto savivaldybės tarybos 2011 m. liepos 28 d. sprendimu Nr. T2 – 235) patvirtintais NTM lengvatų teikimo tvarkos aprašais:

1. Nekilnojamojo turto mokesčio lengvatų teikimo asmenims, vykdantiems Klaipėdos miesto istorinėse dalyse veiklą, susijusią su menu, dailiaisiais amatais, etnografiniais verslais tvarkos aprašu – Lino Jakumo įmonei, tvarkos aprašo 2.4. punktas (autorinės juvelyrikos gaminių gamyba ir mažmeninė prekyba jais adresu Tomo g. 13–1, Klaipėda);

2. Nekilnojamojo turto mokesčio lengvatų teikimo asmenims, vykdantiems Klaipėdos miesto istorinėse dalyse kompleksinį fasadų ar stogų tvarkymą arba įrengusiems mažosios architektūros ar puošybos elementus, tvarkos aprašu:

2.1. UAB „Prekybos namai „Aušrinė“ – tvarkos aprašo 2.2. punktas (kompleksinis stogo tvarkymas adresu Liepų g. 40, Klaipėda);

2.2. UAB „VĖJORAS“ – tvarkos aprašo 2.2. punktas (kompleksinis pastato fasado sutvarkymas adresu Žvejų g. 2, Klaipėda);

2.3. UAB „BJK“ ­– tvarkos aprašo 2.2. punktas (kompleksinis pastato fasado sutvarkymas adresu Žvejų g. 21/Teatro g. 1, Klaipėda);

Šie juridiniai asmenys atitinka Klaipėdos miesto savivaldybės tarybos sprendimu patvirtintų NTM lengvatų teikimo tvarkų aprašų keliamus reikalavimus ir pateikė visus nurodytus dokumentus.

**3. Kokių rezultatų laukiama.**

Juridiniams asmenims, vykdantiems Klaipėdos miesto istorinėse dalyse veiklą, susijusią su menu, dailiaisiais amatais, ir asmenims, atlikusiems Klaipėdos miesto istorinėse dalyse pastatų kompleksinį fasadų ar stogų tvarkymą, būtų suteikta mokestinė lengvata, tuo paremiant asmenis, vykdančius verslą Klaipėdos miesto Senamiestyje ir savo nuosavomis lėšomis tvarkančius pastatų išorę Klaipėdos miesto istorinėse dalyse.

**4. Sprendimo projekto rengimo metu gauti specialistų vertinimai.**

Tarptautinių ryšių, verslo plėtros ir turizmo skyrius pateikė teigiamas išvadas, kad Lino Jakumo įmonė, UAB „Prekybos namai „Aušrinė“, UAB „VĖJORAS“ ir UAB „BJK“ faktiškai vykdo veiklą ir atitinka patvirtintų NTM lengvatų teikimo tvarkų aprašų reikalavimus bei atitinka nereikšmingos pagalbos gavėjui keliamus reikalavimus.

2013 m. kovo 26 d. įvyko Klaipėdos miesto savivaldybės administracijos Komisijos nekilnojamojo turto mokesčio lengvatų Klaipėdos miesto istorinėje dalyje nustatyti posėdis, kuriame įvertinti juridinių asmenų prašymai ir pateikti dokumentai dėl NTM lengvatos suteikimo už kompleksinį pastatų fasado ar stogo sutvarkymą. Nutarta, kad UAB „Prekybos namai „Aušrinė“, UAB „VĖJORAS“ ir UAB „BJK“ pateikti prašymai bei kiti dokumentai atitinka patvirtintos NTM lengvatų teikimo tvarkos aprašo reikalavimus ir faktiškai atliko iš nuosavų (dalis iš skolintų iš banko lėšų) kompleksinį pastatų fasadų ar stogo tvarkymo darbus. Atsižvelgiant į tai, Komisija nutarė pavesti parengti tarybos sprendimo projektą, kuriuo siūlyti suteikti šioms bendrovėms nekilnojamojo turto mokesčio lengvatas (2013-03-27 protokolas Nr. ADM1–20).

Neigiamų vertinimų negauta.

**5. Išlaidų sąmatos, skaičiavimai, reikalingi pagrindimai ir paaiškinimai.**

5.1. Lino Jakumo įmonė su prašymu pateikė 2012 metų NTM deklaraciją, kurioje deklaravo NTM sumą 1808 Lt (226000 Lt mokestinė vertė x 0,8 %). Lengvatos dydis – 100 proc., t.y. **1808** Lt.

 5.2. UAB „Prekybos namai „Aušrinė“ atliko pastato adresu Liepų g. 40, Klaipėda, kompleksinį stogo tvarkymą, kurios dalis sudaro 27,67% už 32015,30 Lt (be PVM). Pagal Klaipėdos miesto savivaldybės tarybos 2010 m. liepos 29 d. sprendimu Nr. T2–200 „Dėl nekilnojamojo turto mokesčio lengvatų Klaipėdos miesto istorinėse dalyse teikimo“ (pakeistas Klaipėdos miesto savivaldybės tarybos 2011 m. liepos 28 d. sprendimu Nr. T2–235) patvirtintą Nekilnojamojo turto mokesčio lengvatų teikimo asmenims, vykdantiems Klaipėdos miesto istorinėse dalyse kompleksinį fasadų ar stogų tvarkymą arba įrengusiems mažosios architektūros ar puošybos elementus tvarkos aprašą, UAB „Prekybos namai „Aušrinė“ galimas lengvatas dydis – 30 % nuo atliktų darbų vertės be PVM, bet ne daugiau kaip už trejus metus deklaruotos /deklaruotinos nekilnojamojo turto mokesčio sumos.

Pagal pateiktus atliktų darbų aktus, PVM sąskaitas – faktūras, apmokėjimo dokumentus ir kt. duomenis nustatyta, kad UAB „Prekybos namai „Aušrinė“ pastato stogo remonto darbai iš nuosavų lėšų sudaro 32015,30 be PVM, tai 30 % nuo darbų vertės sudarytų 9605 Lt. Pagal pateiktą bendrovės NTM deklaraciją už 2012 metus deklaruotas (deklaruotinas) metinis NTM už šias patalpas sudaro 5872 Lt (patalpų mokestinė vertė 734000 Lt x 0,8 % tarifas), tai trejų metų deklaruota /deklaruotina NTM suma sudaro 17616 Lt (5872 Lt x 3 m.).

Atsižvelgiant į tai, kad tai sudaro daugiau nei 30 proc. darbų vertės be PVM, galima maksimali NTM lengvata už atliktą kompleksinį pastato stogo remontą – **9605 Lt,** iš jųuž 2012 m. – 5872 Lt, už 2013 m. – 3733 Lt.

 5.3. UAB „VĖJORAS“ atliko pastato adresu Žvejų g. 2, Klaipėda kompleksinį fasado tvarkymą už 171666,23 Lt (be PVM). Komisija nekilnojamojo turto mokesčio lengvatų Klaipėdos miesto istorinėje dalyje nustatyti 2013 m. kovo 26 d. posėdžio metu tinkamomis pastato fasado remonto išlaidomis pripažino 133855,71 Lt (be PVM). Pagal Klaipėdos miesto savivaldybės tarybos 2010 m. liepos 29 d. sprendimu Nr. T2–200 „Dėl nekilnojamojo turto mokesčio lengvatų Klaipėdos miesto istorinėse dalyse teikimo“ (pakeistas Klaipėdos miesto savivaldybės tarybos 2011 m. liepos 28 d. sprendimu Nr. T2–235) patvirtintą Nekilnojamojo turto mokesčio lengvatų teikimo asmenims, vykdantiems Klaipėdos miesto istorinėse dalyse kompleksinį fasadų ar stogų tvarkymą arba įrengusiems mažosios architektūros ar puošybos elementus tvarkos aprašą, UAB „VĖJORAS“ galimas lengvatas dydis – 100 % nuo atliktų darbų vertės be PVM, bet ne daugiau kaip už trejus metus deklaruotos /deklaruotinos nekilnojamojo turto mokesčio sumos.

 Pagal pateiktą bendrovės NTM deklaraciją už 2012 metus deklaruotas/deklaruotinas metinis mokestis sudaro 22616 Lt (turto mokestinė vertė 2827000 Lt x 0,8 % tarifas), tai bendrovės deklaruota/ deklaruotina už 2012–2014 m. NTM suma sudaro 67848 Lt (22616 Lt x 3 m.).

Atsižvelgiant į tai, kad 100 proc. darbų vertės be PVM sudaro daugiau nei trejų metų deklaruotas/ deklaruotinas NTM, galima maksimali NTM lengvata sudaro – **67848 Lt** (už 2012 m. – 22616 Lt, 2013 m. – 22616 Lt, 2014 m. – 22616 Lt).

 5.4. UAB „BJK“ atliko pastato adresu Žvejų g. 21/ Teatro g. 1, Klaipėda kompleksinį fasado tvarkymą už 205425 Lt (be PVM). Komisija nekilnojamojo turto mokesčio lengvatų Klaipėdos miesto istorinėje dalyje nustatyti 2013 m. kovo 26 d. posėdžio metu tinkamomis pastato fasado remonto išlaidomis pripažino 154111,90 Lt (be PVM). Pagal Klaipėdos miesto savivaldybės tarybos 2010 m. liepos 29 d. sprendimu Nr. T2–200 „Dėl nekilnojamojo turto mokesčio lengvatų Klaipėdos miesto istorinėse dalyse teikimo“ (pakeistas Klaipėdos miesto savivaldybės tarybos 2011 m. liepos 28 d. sprendimu Nr. T2–235) patvirtintą Nekilnojamojo turto mokesčio lengvatų teikimo asmenims, vykdantiems Klaipėdos miesto istorinėse dalyse kompleksinį fasadų ar stogų tvarkymą arba įrengusiems mažosios architektūros ar puošybos elementus tvarkos aprašą, UAB „BJK“ galimas lengvatas dydis – 100 % nuo atliktų darbų vertės be PVM, bet ne daugiau kaip už trejus metus deklaruotos /deklaruotinos nekilnojamojo turto mokesčio sumos.

 Pagal pateiktą bendrovės NTM deklaraciją už 2012 metus deklaruotas/deklaruotinas metinis mokestis už 2012–2014 m. už pastatą adresu Žvejų g. 21/ Teatro g. 1 sudaro 42200 Lt (turto mokestinė vertė 5275000 Lt x 0,8 % tarifas), tai bendrovės deklaruota/ deklaruotina už 2012–2014 m. NTM suma sudaro 126600 Lt (42200 Lt x 3 m.).

Atsižvelgiant į tai, kad 100 proc. darbų vertės be PVM sudaro daugiau nei trejų metų deklaruotas/ deklaruotinas NTM, galima maksimali NTM lengvata sudaro – **126600 Lt** (už 2012 m. – 42200 Lt, 2013 m. – 42200 Lt, 2014 m. – 42200 Lt).

**6. Lėšų poreikis sprendimo įgyvendinimui.**

Pagal šį sprendimą dėl suteiktų nekilnojamojo turto mokesčio lengvatų asmenims Klaipėdos miesto savivaldybė į biudžetą negaus 205861 Lt pajamų.

**7. Galimos teigiamos ar neigiamos sprendimo priėmimo pasekmės.**

Teigiamos sprendimo priėmimo pasekmės – galimybė paremti asmenis, vykdančius Klaipėdos miesto istorinėse dalyse veiklą bei atlikusius pastatų fasado ar stogo kompleksinius tvarkybos darbus. Neigiamos pasekmės nurodytos šio aiškinamojo rašto 6 dalyje.

PRIDEDAMA. Komisijos nekilnojamojo turto mokesčio lengvatų Klaipėdos miesto istorinėje dalyje nustatyti 2013 m. kovo 26 d. posėdžio protokolas 2013–03– Nr.ADM

Mokesčių skyriaus vedėja Jolanta Uptienė